I-PAC-এর অফিসে ইডি হানা কি স্বরাষ্ট্রমন্ত্রকের নির্দেশে? স্ক্রিনশট দেখিয়ে বিস্ফোরক অভিযোগ কুণাল ঘোষের

কলকাতা: আইপ্যাকের (I-PAC) অফিসে ইডি হানার নেপথ্যে কি সরাসরি কেন্দ্রীয় স্বরাষ্ট্রমন্ত্রকের নির্দেশ ছিল? সেই প্রশ্ন তুলে রাজ্য রাজনীতিতে নতুন করে ঝড় তুললেন তৃণমূলের (TMC) রাজ্য সাধারণ সম্পাদক কুণাল ঘোষ (Kunal Ghosh)। সোশাল মিডিয়ায় দুই ব্যক্তির কথোপকথনের একটি স্ক্রিনশট প্রকাশ করে তিনি দাবি করেন, এই চ্যাট সত্যি হলে ইডির (ED) অভিযান ছিল পূর্বপরিকল্পিত এবং তার নিয়ন্ত্রণ ছিল স্বরাষ্ট্রমন্ত্রীর দফতরের হাতে।

রবিবার কুণালের পোস্ট করা স্ক্রিনশট অনুযায়ী, একজন ব্যক্তি আরেকজনকে জানাচ্ছেন যে স্বরাষ্ট্রমন্ত্রী অমিত শাহর আপ্তসহায়ক সাকেত কুমারের কাছ থেকে তিনি খবর পেয়েছেন, ইডির ১৩ জন আধিকারিক ও একজন ডেপুটি ডিরেক্টর দিল্লি থেকে কলকাতায় আসছেন। পাশাপাশি, মহারাষ্ট্র থেকে আসবেন আরও একজন আধিকারিক। এমনকি গুলশান রাই নামে এক সাইবার বিশেষজ্ঞেরও কলকাতায় আসার কথা উল্লেখ রয়েছে ওই চ্যাটে। বার্তায় দাবি করা হয়েছে, স্বরাষ্ট্রমন্ত্রকের তরফে সিজিও কমপ্লেক্সে একটি জরুরি বৈঠকের জন্য তাঁদের ডাকা হয়েছিল।

আরও পড়ুন: ফের বদলাচ্ছে আবহাওয়া, রাজ্যে ঊর্ধ্বমুখী পারদ

কুণাল ঘোষের ইঙ্গিত, এই দলটিই পরবর্তীতে আইপ্যাকের অফিসে হানা দেয় এবং পুরো অভিযানের নির্দেশ এসেছিল অমিত শাহর দফতর থেকেই। স্ক্রিনশট পোস্ট করে কুণাল লেখেন, “আইপ্যাক অফিসে তল্লাশির নামে বৃহত্তর চিত্রনাট্যের নেপথ্যকাহিনী? এই মেসেজ সত্যি হলে চক্রান্তের পূর্ণাঙ্গ তদন্ত দরকার। ইডির গতিবিধি কি কেন্দ্রীয় স্বরাষ্ট্রমন্ত্রীর অফিস থেকে নিয়ন্ত্রিত? প্রশ্নটা উঠছে।”

প্রসঙ্গত, আইপ্যাকের কর্ণধার প্রতীক জৈনের বাড়ি ও আইপ্যাক অফিসে ইডির অভিযান ঘিরে আগেই সরব হয়েছিল তৃণমূল। মুখ্যমন্ত্রী মমতা বন্দ্যোপাধ্যায়ও তল্লাশির দিন কেন্দ্রের বিরুদ্ধে রাজনৈতিক উদ্দেশ্যপ্রণোদিত পদক্ষেপের অভিযোগ তুলেছিলেন। এই আবহেই কুণালের প্রকাশ করা স্ক্রিনশট সেই অভিযোগে নতুন মাত্রা যোগ করেছে বলে দাবি তৃণমূলের।

উল্লেখ্য, শুক্রবার ইডির দ্রুত শুনানির আর্জি খারিজ করে দেয় কলকাতা হাই কোর্ট। এরপর কেন্দ্রীয় তদন্তকারী সংস্থা সুপ্রিম কোর্টের দ্বারস্থ হয়। রাজ্য সরকারও পাল্টা ক্যাভিয়েট দাখিল করেছে। আইপ্যাক কাণ্ডে আইনি ও রাজনৈতিক টানাপোড়েন যে আরও তীব্র হতে চলেছে, তা বলাই বাহুল্য।